CELEX: 62020TN0536
Language: da
Date: 2020-08-25 00:00:00
Title: Sag T-536/20: Sag anlagt den 25. august 2020 — LU mod EIB

23.11.2020   
            
            
               DA
            
            
               Den Europæiske Unions Tidende
            
            
               C 399/36
            
         
      Sag anlagt den 25. august 2020 — LU mod EIB
      (Sag T-536/20)
      (2020/C 399/53)
      Processprog: engelsk
      
         Parter
      
      
         Sagsøger: LU (ved advokat B. Maréchal)
      
         Sagsøgt: Den Europæiske Investeringsbank (EIB)
      
         Sagsøgerens påstande
      
      
                  —
               
               
                  Principalt annullation af den endelige rapport fra undersøgelsesudvalget af 13. maj 2020 samt af afgørelsen af 26. maj 2020 truffet af formanden for Den Europæiske Investeringsbank og af enhver disciplinær forfølgning indledt på grundlag af denne endelige rapport og afgørelsen.
               
            
                  —
               
               
                  Subsidiært ændres konklusionen i den endelige rapport fra undersøgelsesudvalget af 13. maj 2020 og afgørelsen af 26. maj 2020 truffet af formanden for Den Europæiske Investeringsbank og det fastslås, at alle irrelevante og upassende fakta og udtalelser i begge dokumenter fjernes, navnlig enhver henvisning til ondsindet adfærd eller fejl fra sagsøgerens side samt enhver henvisning til en disciplinær forfølgning.
               
            
                  —
               
               
                  Under alle omstændigheder gives sagsøgeren medhold i følgende påstande:
                  
                              —
                           
                           
                              Tildeling af erstatning for tilsidesættelse af sagsøgerens fysiske og psykiske integritet og hans ret til at tænke frit og til ytringsfrihed, hans ret til god forvaltning og hans ret til effektive retsmidler og til en retfærdig rettergang, opgjort til 25 000 EUR.
                           
                        
                              —
                           
                           
                              Tildeling af erstatning for det ikke-økonomiske tab, som sagsøgeren har lidt, opgjort til 25 000 EUR.
                           
                        
                              —
                           
                           
                              Tildeling af erstatning for lægeudgifter (som ikke godtgøres i henhold til EIB’s sygeforsikring) som følge af den skade, som er forvoldt af sagsøgte og som sagsøgeren har lidt, opgjort til 200 EUR (inkl. moms), og
                           
                        
                              —
                           
                           
                              Sagsøgte tilpligtes at betale advokathonorarer i denne sag, foreløbigt opgjort til 15 000 EUR.
                           
                        
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført syv anbringender.
      
                  1.
               
               
                  Første anbringende om tilsidesættelse af artikel 3 og artikel 31 i Den Europæiske Unions charter om grundlæggende rettigheder (herefter »chartret«): respekt for menneskets integritet og retfærdige og rimelige arbejdsforhold.
               
            
                  2.
               
               
                  Andet anbringende om tilsidesættelse af chartrets artikel 10 og artikel 11: ret til at tænke frit og ytringsfrihed.
               
            
                  3.
               
               
                  Tredje anbringende om tilsidesættelse af retten til at få sin sag behandlet uvildigt, retfærdigt og inden for en rimelig frist, jf. chartrets artikel 41, stk. 1.
                  
                              —
                           
                           
                              Sagsøgeren har gjort gældende, at tilsidesættelsen af pligten til uvildighed skete, fordi sagsøgte undlod at tage hensyn til visse argumenter og fakta.
                           
                        
                              —
                           
                           
                              Sagsøgeren har for det andet gjort gældende, at uvildigheden ikke blev overholdt, fordi sagsøgte undlod på passende vis at tage hensyn til visse af sagsøgerens kommentarer.
                           
                        
                              —
                           
                           
                              Sagsøgeren har for det tredje endvidere gjort gældende, at retten til en uvildig behandling blev tilsidesat, fordi sagsøgte undlod at indhente sagkyndigt vidneudsagn.
                           
                        
            
                  4.
               
               
                  Sagsøgeren har med det fjerde anbringende, i relation til gennemførelsen af den formelle procedure og konklusionerne i den endelige rapport fra undersøgelsesudvalget, gjort gældende, at sagsøgerens ret i henhold til chartrets artikel 41, stk. 2, litra a), til at blive hørt, inden der træffes en individuel foranstaltning over for ham eller hende, som måtte berøre vedkommende negativt, ikke blev overholdt.
                  
                              —
                           
                           
                              Sagsøgeren har gjort gældende, at hans ret til at blive hørt blev tilsidesat, fordi undersøgelsesudvalget undlod at tage hensyn til nogle af hans kommentarer.
                           
                        
            
                  5.
               
               
                  Femte anbringende om tilsidesættelse af sagsøgerens ret til adgang til effektive retsmidler og til en upartisk domstol, jf. chartrets artikel 47.
               
            
                  6.
               
               
                  Sagsøgeren har med det sjette anbringende, i relation til EIB’s formands godkendelse af den endelige rapport fra undersøgelsesudvalget, gjort gældende, at sagsøgerens ret, i henhold til chartrets artikel 41, stk. 2, litra a), til at blive hørt, inden der træffes en individuel foranstaltning over for ham eller hende, som måtte berøre vedkommende negativt, ikke blev overholdt.
               
            
                  7.
               
               
                  Syvende anbringende om, at chartrets artikel 41, stk. 2, litra c): pligten for forvaltningen til at begrunde sine beslutninger om/vedrørende, blev tilsidesat.
                  
                              —
                           
                           
                              Sagsøgeren har gjort gældende, at sagsøgte tilsidesatte pligten til at begrunde sin afgørelse, eftersom EIB’s formand undlod at forklare hans godkendelse af den endelige rapport fra undersøgelsesudvalget.